نشرت الممثلة سنية بن بلقاسم تدوينة على حسابها الخاص تهاجم فيها الاعلامي سمير الوافي وتتهمه بالتحيل على الفنانين وابتزازهم.
وجاء في تدوينتها :"
يبتز الفنانين وحش السجون و حصان الشاشة يعود بعمليات تحيل ضخمة
ايه يا سيدي اليوم باش نحكوا على حصان الشاشة ووحش السجون كيفاش قاعد يتحيل على الفنانين و يبتز فيهم .
بدات الحكاية قبل شهر رمضان اتصل بي صحفي قالي معاه فريق كامل يخدم على الصفحات لكبيرة منهم حصان الشاشة و انت اختار شكون يدعموك من الصفحات و كل صفحة على حسب اشكون صاحبها تدفعلها كي يبدي صفحة كبيرة و صاحبها معروف تاخو عشرة ملاين و يكتب عليك صاحبها عشرة مرات بمعدل نهار بعد نهار في رمضان يبدي يشكر و يمجد فيك ، و قالي انت راك داخلة جديدة لسوق التونسية و الحقيقة قاعد نسمع انه برشة يحضرولك في رواحهم باش يضربوك فكان تحب و تحس روحك برشة عليك خوذ كان الصفحة متاع حصان الشاشة ووحش السجون يرقلك امورك و يدز معك قدام الي قاعد يتحضرلك .".
وأضافت :"الحق متاع ربي بكل ثقة في النفس جاوبتو قتلو لو اجتمع الانس و الجن باش يضروني ما ينجموش يضروني كان بلي كاتبهولي ربي
و فوق هذا انا اعمالي ما تستحقش الدعم من حتى حد يظهرلي لا انت و لا غيرك وصلتوني لهوني و المسلسل باش يتعرض في التلفزة معناها الجمهور باش يلقاه قدامه كان عجبو تو يتفرج كان ما عجبوش تو ما يتفرجش عادي و زيد ما نتصورش الي وحش السجون عندو عصا سحرية باش يعمي عيون الجمهور .
قالي راك غالطة
قتلو انا مرا درت العالم و اكتسبت خبرة كبيرة من خدمتي في قنوات كبيرة و اليوم رجعت لتونس باش نحارب و ندافع على الفن ما نجمش ندخل في حكايات كيف من هكا
قالي ربي معك
و كنت فرحانة و انا نحارب في المرتزقة كنت شايخة في رمضان علخر و انا هذا نحقروه و هذا نسبوا و هذا نرجعوا لحجمو كنت شايخة محلاه كان شهر رائع و انا ندافع على حاجة نحبها و نأمن بيها عطيتها و عطاتني و المهم ما دفعتلهم حتى فرنك كلبوا و هم يبتزوا فيا و انا شايخة عليهم و فرنك ما تاخذوشي مني يا متحيلين..
و في الاخر خسروا جميعا و فرحت بنجاح العمل متاعي و الي حبوا يعملوه في باش يضروني نفعوني بيه لذلك رد بالك يا فنان يتحيل عليك وحش السجون و حصان الشاشة و يقنعك انه هو السبب في نجاح حفلتك في قرطاج . ما تغلطش يا فنان. قرطاج طلعت عليه بعد تعب و جهد سنين وحدك. الجمهور جاك لقرطاج باش يتفرج فيك خاطرك عجبتو و امتعتو جا يستمتع معك
رد بالك يا فنان يتحيل عليك وحش السجون و حصان الشاشة و ينحيلك فلوسك بعد ما تسكرت في وجهو باب النسا و رجال الاعمال دورها فنانين ، يتحيل بحجة ندعم فيك رد بالك ربي وحدو الداعم و المبارك رد بالك تصدقها حكاية الابتزاز الي يعمل فيها رد بالك يحصلك المتحيل.".